Il-Kummissjoni Ewropea, f'isem l-UE, illum approvat l-iżborż tal-ewwel EUR 500 miljun tal-programm il-ġdid ta' Assistenza Makrofinanzjarja (AMF) lill-Ukrajna. B' dan l-iżborż, it-total ta' Assistenza Makrofinanzjarja estiż lill-Ukraina mill-UE mill-2014 se jilħaq it-EUR 3.3 biljun, l-akbar ammont ta' tali assistenza li qatt ingħata lil pajjiż mhux tal-UE. Valdis Dombrovskis, il-Viċi President tal-Kummissjoni responsabbli għall-Euro u d-Djalogu Soċjali, inkarigat ukoll mill-Istabbiltà Finanzjarja, mis-Servizzi Finanzjarji u mill-Unjoni tas-Swieq Kapitali, qal: “L-Unjoni Ewropea wriet appoġġ politiku u finanzjarju kostanti lill-Ukraina. Id-Deċiżjoni tal-lum tal-Kummissjoni Ewropea dwar l-iżborż ġiet f'mument kruċjali meta l-Ukrajna u l-poplu tagħha qed jiffaċċjaw aggressjoni ġdida mir-Russja u jeħtieġu jesperjenzaw is-solidarjetà minn sħab internazzjonali. Tali imġiba aggressiva mhijiex aċċettabbli fl-Ewropa tal-lum.” Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana żied jgħid: “L-Ukrajna ssodisfat l-impenji ta' politika miftiehma mal-UE għar-rilaxx tal-ewwel pagament taħt il-programm ta' Assistenza Makrofinanzjarja. Dan huwa sinjal importanti u inkoraġġanti li l-Ukrajna qed tkompli twassal f'dak li għandu x'jaqsam mar-riformi minkejja l-ambjent ta' sigurtà attwali u ċ-ċiklu elettorali li jmiss.” Taħt il-programm ġdid ta' AMF approvat mill-Parlament Ewropew u l-Kunsill f'Lulju 2018, sa EUR 1 biljun huma disponibbli għall-Ukrajna. Il-programm jgħin lill-Ukrajna tkopri l-ħtiġijiet finanzjarji tagħha u jappoġġa l-implimentazzjoni ta' aġenda ta' riforma strutturali fuq firxa wiesgħa. Il-fondi tal-AMF huma disponibbli f'forma ta' self fit-tul b'rati ta' interessi baxxi, kundizzjonali fuq l-implimentazzjoni ta' miżuri ta' politika speċifiċi miftiehma fil-Memorandum ta' Qbil. L-Ukrajna ssodisfat l-impenji ta' politika miftiehma mal-UE għar-rilaxx tal-ewwel pagament taħt il-programm. Dawn l-impenji inkludew miżuri importanti biex tkompli tintensifika l-ġlieda kontra l-korruzzjoni, tittejjeb it-trasparenza tar-reġistri tal-kumpaniji, titjieb il-prevedibbiltà tal-ambjent fiskali u tissaħħaħ il-governanza tal-intrapriżi tal-istat. L-Ukrajna qablet ukoll mal-Fond Monetarju Internazzjonali (FMI) dwar Arranġament ta' Riżerva ġdid, li se jieħu post il-programm preċedenti tiegħu taħt il-Faċilità ta' Fond Estiża tal-FMI, biex b'hekk ikompli l-impenn tal-pajjiż mal-FMI. L-adozzjoni parlamentari fit-23 ta' Novembru ta' baġit għall-2019, li l-FMI jikkunsidra bħala sodisfaċenti, kienet pass importanti lejn l-approvazzjoni tal-programm il-ġdid mill-Bord Eżekuttiv tal-FMI, mistenni f'Diċembru. L-UE se tkompli taħdem mal-awtoritajiet tal-Ukrajna fuq l-aġenda ta' riforma tagħha, inkluż f'dawk l-oqsma relatati mal-iżborż li jmiss tal-programm tal-AMF. Dawn jinkludu miżuri ulterjuri fil-ġlieda kontra l-korruzzjoni, bħall-progress biex il-Qorti Għolja tal-Ukrajna Kontra l-Korruzzjoni ssir operazzjonali, il-ġestjoni finanzjarja pubblika, il-kontinwazzjoni ta' riformi fis-settur bankarju u f'dak tal-enerġija, u riformi fil-qasam tal-politika soċjali. Il-Kummissjoni se tkompli ssegwi l-iżviluppi mill-qrib u timmonitorja l-implimentazzjoni. Sfond L-Assistenza Makrofinanzjarja (AMF) hija parti mill-impenn usa' tal-UE ma' pajjiżi ġirien u hija maħsuba bħala strument eċċezzjonali ta' rispons għall-kriżijiet tal-UE. Hija disponibbli għall-pajjiżi ġirien tal-UE li qed jesperjenzaw problemi fil-bilanċ tal-pagamenti. Din tikkumplimenta l-assistenza pprovduta mill-FMI. Is-selfiet tal-AMF huma ffinanzjati permezz ta' teħid b'self tal-UE fis-swieq kapitali. Imbagħad il-fondi jerġgħu jisselfu b'termini finanzjarji simili lill-pajjiżi benefiċjarji. L-għotjiet tal-AMF ġejjin mill-baġit tal-UE. F'Marzu 2018, bi tweġiba għat-talba tal-Ukrajna, il-Kummissjoni pproponiet programm ġdid ta' AMF sa EUR 1 biljun. Din il-proposta ġiet adottata mill-Parlament Ewropew u mill-Kunsill f'Lulju 2018. Il-Memorandum ta' Qbil ġie ffirmat mill-Ukrajna u mill-Kummissjoni Ewropea, f'isem l-UE, f'Settembru 2018 u wara ġie rratifikat mill-Parlament tal-Ukrajna. Mill-2014 'l hawn, l-Ukrajna sa issa bbenefikat minn total ta' EUR 2.81 biljun f'valur ta' selfiet mill-UE taħt l-AMF. Dan jinkludi EUR 1.6 biljun żborżati fl-2014-2015 bħala parti minn żewġ operazzjonijiet tal-AMF preċedenti u EUR 1.2 biljun fl-2015–2017 bħala parti minn operazzjoni terza. Barra l-AMF, l-UE tappoġġa lill-Ukrajna permezz ta' diversi strumenti oħra, li jinkludu għajnuna umanitarja, appoġġ baġitarju, assistenza teknika u faċilitajiet ta' taħlit biex jiġi appoġġat l-investiment. B'mod ġenerali, l-UE u l-Istituzzjonijiet Finanzjarji Ewropej immobilizzaw aktar minn EUR 12-il biljun f'selfiet u EUR 1 biljun f'għotjiet mill-2014 biex jgħinu lill-Ukrajna tistabbilizza l-ekonomija tagħha, twettaq riformi komprensivi u ttejjeb l-għajxien taċ-ċittadini tagħha. Aktar informazzjoni Operazzjonijiet ta' assistenza makrofinanzjarja tal-UE lill-Ukrajna L-assistenza makrofinanzjarja tal-UE u l-analiżi ekonomika ta' pajjiżi tal-Viċinat tal-UE Ir-Relazzjonijiet bejn l-UE u l-Ukrajna Is-sit web tad-Delegazzjoni tal-UE għall-Ukrajna